L'Ajuntament dóna la benvinguda als 10 estudiants del programa "Bétera et Beca".
01 de juliol de 2021

L'Ajuntament de Bétera continua donant oportunitats a la població juvenil perquè adquirisquen destreses i habilitats professionals prèvies a l'accés al món laboral. En aquesta ocasió es tracta del programa “Bétera et beca” que amb una inversió municipal de més de 10.000€ ha permés incorporar durant l'estiu a 10 joves del municipi per a realitzar pràctiques formatives.

L'Alcaldessa de Bétera, Elia Verdevío, ha rebut hui als 10 estudiants i els ha donat la benvinguda, remarcant la importància d'aprofitar aquesta oportunitat per a posar en pràctica els coneixements teòrics adquirits, “volem donar suport a la vostra formació i introduir-vos en el món laboral a través de l'administració local”.

Els 10 joves que s'han incorporat hui són veïns i veïnes de Bétera i estaran desenvolupant funcions pròpies als seus graus o cicles formatius en dependències municipals durant els mesos de juliol i agost. A més, per això, rebran una remuneració econòmica bruta de 500€ mensuals gràcies a que el Consistori ha destinat, amb recursos propis, més de 10.000€ de dotació municipal per a fomentar l'experiència en entorns laborals dels estudiants.

Aquest programa de pràctiques formatives té com a objectiu la formació dels estudiants de Bétera en l'àmbit local mitjançant l'aplicació pràctica dels coneixements adquirits al llarg de la seua formació teòrica.

Els participants s'han incorporat a àrees i departaments com l'Agència d'Ocupació i Desenvolupament Local, la Ràdio Municipal, Cultura, Alcaldia, Intervenció, Urbanisme i Serveis Jurídics, entre altres.

La dedicació dels estudiants és de 20 hores setmanals, a raó de 4 hores diàries, de dilluns a divendres, sempre que el departament al qual estiguen adscrits no requerisca d'altres necessitats horàries per al seu bon funcionament.

“Invertim en la formació dels nostres joves, en què puguen adquirir experiència i isquen al món laboral reforçats”, ha explicat el regidor de Personal, Manuel Pérez, qui a més ha destacat “aquesta iniciativa és enriquidora, no solament per als joves estudiants sinó també per al personal municipal”.